Document ID: 32001R0822

Κανονισμός (ΕΚ) αριθ. 822/2001 του Συμβουλίου
της 24ης Απριλίου 2001
για το άνοιγμα κοινοτικής δασμολογικής ποσόστωσης για την κριθή ζυθοποιίας που υπάγεται στον κωδικό ΣΟ 1003 00
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Κατά την ολοκλήρωση των διαπραγματεύσεων για το άρθρο XXIV.6 της ΓΣΔΕ, η Κοινότητα δεσμεύτηκε να εξετάσει τα προβλήματα που ανακύπτουν στην περίπτωση κατά την οποία η λειτουργία του συστήματος της "αντιπροσωπευτικής τιμής" για τα σιτηρά φαίνεται να παρεμποδίζει το εμπόριο. Ορισμένες αποστολές κριθής ζυθοποιίας δημιούργησαν δυσκολίες.
(2) Για να αντιμετωπισθούν αυτά τα εμπόδια, θα πρέπει να ανοιχθεί για το 2001 και το 2002 κοινοτική δασμολογική ποσόστωση για την κριθή ζυθοποιίας που υπάγεται στον κωδικό ΣΟ 1003 00.
(3) Θα πρέπει να θεσπισθούν λεπτομέρειες εφαρμογής του παρόντος κανονισμού σύμφωνα με το άρθρο 23 του κανονισμού (ΕΟΚ) αριθ. 1766/92 του Συμβουλίου, της 30ής Ιουνίου 1992, για την κοινή οργάνωση αγοράς στον τομέα των σιτηρών(1),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ανοίγεται για το 2001 και το 2002 ετήσια κοινοτική δασμολογική ποσόστωση 50000 τόνων για την κριθή ανωτέρας ποιότητας που υπάγεται στον κωδικό ΣΟ 1003 00 και προορίζεται για την παραγωγή βύνης που χρησιμοποιείται στην παρασκευή ορισμένων μπυρών που υφίστανται παλαίωση σε δεξαμενές που περιέχουν ξύλο οξιάς.
2. Ο εφαρμοζόμενος δασμός του κοινού δασμολογίου καθορίζεται σε 50 % του πλήρους ποσοστού του δασμού που ισχύει κατά την ημέρα της εισαγωγής, χωρίς τη μείωση που εφαρμόζεται επί των εισαγωγών κριθής ζυθοποιίας.
Άρθρο 2
Η Επιτροπή θεσπίζει τις λεπτομέρειες εφαρμογής του παρόντος κανονισμού σύμφωνα με τη διαδικασία του άρθρου 23 του κανονισμού (ΕΟΚ) αριθ. 1766/92, και ιδίως:
α) τις διατάξεις που εγγυώνται την ποιότητα της κριθής και, ενδεχομένως, τις διατάξεις που αφορούν την αναγνώριση εγγράφων που επιτρέπουν να επαληθευτεί η εν λόγω εγγύηση·
β) τις διατάξεις που επιτρέπουν να εξακριβωθεί εάν η κριθή χρησιμοποιείται για την παραγωγή βύνης που προορίζεται για την παρασκευή μπύρας που παλαιώνεται σε δεξαμενές που περιέχουν ξύλο οξιάς.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 24 Απριλίου 2001.

Labels: 3
17